**SVET STARŠEV**

**GIMNAZIJE ŠENTVID**

Ljubljana, 1. junij 2021

**V A B I L O**

Vabimo vas na 3. redno sejo Sveta staršev Gimnazije Šentvid v šolskem letu 2020/21, ki bo

**v torek, 8. junija 2021, ob 17. uri v veliki predavalnici**

**(stranski vhod nasproti zdravstvenega doma)**

**Predlagam naslednji dnevni red:**

1. Zaključek šolskega leta 2020/21
2. Mnenja in pobude staršev
3. Volitve (član/članica Upravnega odbora Šolskega sklada)
4. Razno

Glede na splošno epidemiološko situacijo smo se odločili za sejo v šoli. V šoli je obvezna uporaba zaščitnih mask (tudi med sejo), v čim večji meri bomo upoštevali večjo medosebno razdaljo v učilnici in tudi ostale higienske ukrepe (razkuževanje rok, zračenje prostorov, higiena kašlja).

V primeru, da bi se seje raje udeležili preko internetne povezave (Zoom), prosimo, če to sporočite ravnatelju jaka.erker@sentvid.org in vam bomo poslali povezavo.

Lep pozdrav,

Predsednik Sveta staršev:

Aleš Gros

Zapisnik 3. seje sveta staršev:

1. Ravnatelj je podal poročilo dosedanjega dela za šolsko leto 2020/21

Šolsko leto 2020/21 je bilo v znamenju ukrepov za zmanjševanje okužb. Tako smo do 16. oktobra 2020 izvajali pouk po modelu B (vsi dijaki v šoli, pouk v matičnih učilnicah), od 19. oktobra 2020 do 11. februarja 2021 pa je potekal pouk na daljavo. Med 15. februarjem in 5. marcem so bili pri pouku v šoli dijaki 4. letnika, ostali so imeli pouk na daljavo. Od 8. marca do 14. maja 2021 je potekal pouk po prirejenem modelu C (v šoli so imeli pouk dijaki 4. letnika, nižji letniki so se tedensko izmenjevali, v enem tednu 1. letniki in 2. b, c in d, v drugem tednu 3. letniki in 2. a, e in f). V času od 1. do 9. aprila je zaradi slabe epidemiološke slike potekal pouk na daljavo. Po 17. maju je pouk znova potekal po modelu B (vsi dijaki v šoli).

V tem času smo evidentirali okužbe pri 53 dijakih (to je slabih 10%), vendar zlasti za čas pouka na daljavo podatki niso popolni. Okužbe smo evidentirali tudi pri 6 zaposlenih (tudi to je približno 10%). V karanteno je bilo zaradi stika z okuženih sošolcem (sošolci) v šoli razporejenih 10 oddelkov in 3 skupine (pri pouku drugega tujega jezika).

Odpadle so vse prireditve (krst, prireditve v decembru, pustovanje, maturantski ples). Na daljavo (video film) je bila pripravljena novoletna prireditev in informativni dan (zelo smo zadovoljni z izvedbo, posledično visok vpis in omejitev vpisa v splošne in športne oddelke). Ob zaključku 4. letnika smo spričevala podelili s kratko prireditvijo na šolskem igrišču.

Zaključek 4. letnika: četrtošolci so zaključili 21. maja. Zaradi zmanjševanja tveganja okužbe (pred začetkom mature) smo pouk v šoli zaključili že 19. maja in nato tudi konzultacije pred maturo izpeljali na daljavo. Ta poteza se je izkazala kot uspešna, saj doslej v času mature med maturanti ni bilo okužb, niti karanten. Uspeh dijakov v 4. letniku je zadovoljiv (92%) in primerljiv s prejšnjimi leti. Kar 21% je odličnih in 42 % pravdobrih. Visoko število odličnih in pravdobrih daje dobre obete za dober uspeh na maturi (načrtovano povprečje na maturi je 20 točk).

Zaključek nižjih letnikov: začetek junija smo razbremenili z izvedbo športnih dni in aktivnostmi obveznih izbirnih vsebin (v teh dneh ni bilo pouka). S tem smo sprostili prostor za izvedbo mature (glede na prejšnja leta smo potrebovali več učilnic za pisne izpite), dijakom pa tudi omogočili več časa za pripravo na ocenjevanja. Zadnji dan pouka bo 15. junij (16. junija se začnejo ustni izpiti), ocenjevanje traja do 21. junija. Za zaključek šolskega leta bomo organizirali akademijo (23. junija), podelitev spričeval bo 24. junija. 2021.

Starši smo bili vprašani za mnenje glede prisotnosti staršev na svečani akademiji podelitvi majskih priznanj in nagrad ter nagrad odličnjakom. Svet staršev je podal pozitivno mnenje, da se v primeru, da bo situacija in priporočila to dovoljevalo in z upoštevanjem vseh potrebnih priporočil, svečane akademije udeležijo vsaj starši četrtih letnikov in se s tem s pohvalami najboljšim tudi simbolično poslovijo od srednje šole.

1. Mnenja in pobude staršev

V sklopu mnenja in pobud staršev se je razvilo kar nekaj diskusij, ki spadajo tudi v temo razno, zato so vse podane v tej točki.

2a – Predstavnica 2. a razreda je opozorila, da so dijaki pri šolanju od doma še vedno prevečkrat prepozno obveščeni o urah. Namreč še vedno se dogaja, da so obveščeni isti dan in ne dan ali več v naprej.

Ravnatelj je razložil, da so stvari utečene ter, da so se stvari v primerjavi z začetki precej izboljšale in da bi morali biti dijaki pravočasno obveščeni. V primeru, da je razredu karantena določena »preko noči« pa se taki dogodki še vedno lahko zgodijo.

2b - Predstavnica 2. a razreda je podala komentar, da določeni profesorji preveč razlagajo, kako so v času Covid-19 stanja obremenjeni in da to ni stvar dijakov.

2c - Predstavnica 2. a razreda je podala komentar, da nekateri profesorji zahtevajo, da se testi vrnejo v pdf obliki in da bi bilo dobro, če bi bila omogočena fleksibilnost tudi drugih formatov, npr. jpg, gif, tif itd.

Ravnatelj je opisal da so formati določeni s strani orodij, ki jih profesorji uporabljajo ter da stremijo k fleksibilnosti in nikakor ne k omejevanju.

2d - Predstavnica 2. a razreda je podala mnenje, da je pri slovenščini premajhen poudarek na domačih branjih ter da se za pripravo na teste posveti premalo časa.

Ravnatelj je odgovoril, da bo opažanje posredoval aktivu in profesorjem slovenskega jezika

2e - Predstavnica 2. a razreda je podala opažanje, da so v času Covid-19 epidemije krožki in izvenšolske aktivnosti precej zastale in vprašala, ali se za drugo leto, v primeru podobne situacije pripravljajo prilagoditve teh dejavnosti?

Ravnatelj je odgovoril, da je bilo predvsem zaradi omejitev druženja med razredi te dejavnosti praktično nemogoče izvesti, a so v šoli kljub temu poskrbeli za določene aktivnosti, kot je npr. vivarij. Na daljavo pa sta potekala fizikalni in arhitekturni krožek. Za drugo leto bodo poiskali najboljšo možno pot, ki bo sledila tako morebitnim omejitvam druženja kot željam dijakov za sodelovanje na teh aktivnostih.

2f – Predstavnik 1. f razreda je podal mnenje, da je v zadnjih 14 dneh zelo velik pritisk na dijake, ki morajo popravljati ocene in imajo lahko tudi do 5 popravljanj na teden ter vprašal ali je potrebno popravljati vsako negativno oceno, oziroma, zakaj se npr. ne upošteva pozitivno povprečje?

Mnenje je bilo potrjeno tudi s strani drugih predstavnikov.

Ravnatelj je odgovoril, da so pravila ocenjevanja določena na vsakem aktivu posebej. Razložen je bil primer slovenskega jezika, kjer so na maturi trije sklopi: esej, književnost in slovnica. V primeru negativne ocene iz enega izmed teh treh sklopov, višja pozitivna ocena iz drugih dveh ne bi nadomestila zaostanka znanja.

V tem trenutku je v nekaterih oddelkih res preveč ocenjevanja, profesorji ne bi smeli dovoliti, da je prišlo do tega stanja. Razgovori in iniciativa, da se stanje izboljša je v teku.

Ravnatelj je tudi razložil, da se je letos zaradi Covid-19 epidemije in priporočil število ocenjevanj zmanjšalo in so se posledično lahko obveznosti nabrale, kot tudi se je povečala snov, ki je bila zajeta v posameznem ocenjevanju.

Starši so v diskusiji podali mnenje, da ne gre zgolj za problem ocenjevanja ampak tudi za sprotno učenje dijakov samih in da je marsikoga zaključek šole in posledična obremenitev presenetila.

Ravnatelj je poudaril, da v letošnjem letu zaradi Covid-19 epidemije in omejitev ni bilo dovolj pozornosti »učenju učenja«, ki se je v prejšnjih letih uspešno izvajal in ki je predvsem dijake prvih letnikov uspešno pripravil na gimnazijsko delo. Zato bo v naslednjem letu večji poudarek na ta program in sicer tako za današnje prve letnike, kot tudi za dijake, ki se bodo šoli priključili v naslednjem letu.

2g – Predstavnik 3. a razreda je vprašal, ali so profesorji upoštevali eno ocenjevalno obdobje in ali se je število ocen zmanjšalo?

Ravnatelj je razložil, da je na nivoju šole dogovor o minimalnem številu ocen. Kljub temu so lahko nekateri dijaki pridobili tudi več ocen.

Ravnatelj je podal razmišljanje, da eno ocenjevalno obdobje ni bila nujno boljša rešitev, saj bi pri dveh ocenjevalnih obdobjih lahko marsikateri dijak lažje sproti popravil negativno oceno in imel tudi manj snovi. Pri enem pa se je snov nabrala, saj manjše število ocen pomeni tudi več snovi in posledično večjo obremenitev, ki je lahko pripeljala tudi do problema opisanega v zgornji točki.

Na tej točki je predstavnica 1. a razreda pohvalila razredničarko, ki je dijake spodbujala in usmerjala, da so dijaki sproti delali in upravljali svoje dolžnosti.

2h - Predstavnik 1. f razreda je postavil vprašanje, če se zaradi Covid-19 epidemije in omejitev pri ocenjevanju dijakov planira podobna olajšava, kot jo imajo dijaki pri maturi?

Ravnatelj je odgovoril, da se na nivoju šole ne planirajo dodatne olajšave po sistemu mature.

Olajšava na maturi je bila priznana na nivoju cele države, za vse predmete. Za morebitne podobne olajšave pri normalnem ocenjevanju pri drugih predmetih na nivoju države ni splošnega enotnega stališča, kot tudi ni splošnih smernic ali priporočil. Zato bi bilo ovajanje »maturitetnih olajšav« pri dosedanjem ocenjevanju precej težko in praktično nemogoče.

Po drugi strani pa tudi profesorji sami znajo preceniti, kje so lahko določene »olajšave«, ki se upoštevajo zaradi pogojev učenja na daljavo.

2i - Predstavnik 1. f razreda je omenil primer nerodnega dogovarjanja in usklajevanja govorilnih ur med staršem in profesorjem. Predlagal je, da bi za govorilne ure bila določena fiksen termin.

Ravnatelj je podal, da so zaradi stanja letos uvedli sistem dogovarjanja in ne fiksnih ur in s tem želeli omogočiti fleksibilnejšo in lažjo komunikacijo. Če pride do podobne situacije je predlagal, da se problem javi ravnatelju in sproti reši.

Drugi starši smo ob tej temi izmenjali izkušnje in nismo zasledili podobnih težav.

2j - Predstavnik 1. f razreda je omenil primer, kjer dijakinja ni dobila testa nazaj.

Ravnatelj je razložil, da se je zgodila napaka profesorja, da se bo test dijakinji razveljavil in da so že v dogovorih za naslednje korake.

2k - Predstavnica 1. b razreda je vprašala kakšna so pravila dodelitve karantene za razred?

Ravnatelj je razložil, da obstajata dva tipa stikov:

* Visokorizični kontakt: to je stik med sošolci pri pouku v oddelku ali skupini zadnjih 48 ur pred znaki okužbe ali pozitivnim rezultatom testa; v primeru takega stika, se za oddelek ali skupino odredi karantena
* Tesni kontakt: tako se opredeli npr. stik s sošolcem več kot 48 ur pred znaki okužbe ali potrjenim pozitivnim rezultatom testa.

Če je bil npr. stik v petek in potrditev okužbe v nedeljo, je to tesni kontakt, za katerega ni določena karantena in je razred v ponedeljek normalno sodeloval pri pouku

Če je bil stik npr. v ponedeljek in je bila potrditev v torek, potem je to visokorizični stik in je za razred določena karantena.

2l – Predstavnik 1. f razreda opisal izziv, ki so ga imeli v letošnjem letu zaradi zamenjave razredničarke. Razred je namreč prvič videl svojo razredničarko 8. marca. Podal je mnenje, da se je razredničarka zelo potrudila in jo je za svojo zavzetost in delo pohvalil.

2m – Predstavnica 3. c razreda je vprašala, kako je bilo oddaljeno učenje všeč četrtemu letniku?

Ravnatelj je razložil, da so se 4. letniki zaradi mature želeli vrniti v šolo, da pa je pri nižjih letnikih bilo mnenje precej bolj razpršeno.

2n – Predstavnica 2. a razreda je vprašala, ali je bilo zaradi Covid-19 epidemije povečana količina dela z dijaki s posebnimi potrebami?

Ravnatelj je razložil, da je bila količina dela povečana in da se je tudi povečalo število zahtev za kontakte s psihologinjo, ki ima v letošnjem letu precej več dela kot prej

2o – Predstavnica 1. d razreda je podala pripombo, da je profesor informatike športnikom razložil, da je informatika pomembnejša od njihovih športnih dejavnosti. Slednje je v obdobju odraščanja, ko se dijaki med svojim odraščanjem posvečajo tudi izvenšolskim dejavnostim in s tem tudi izven šole gradijo svojo osebnost lahko precej negativno sprejeto.

Ravnatelj je razložil, da je bil profesor zelo konstruktiven pri tem problemu in da je problem rešen.

2p – Ravnatelj se je zahvalil predstavnikom staršev 4. letnikov

Starši so posebej pohvalili delo na šoli med drugim je posebej bila pohvaljena razredničarka 4. c razreda.

1. Volitve (član/članica Upravnega odbora Šolskega sklada)

Za člana Upravnega odbora Šolskega sklada je bil izbran predstavnik 1. f razreda – Miran Vičič .

Zapisal: predsednik Sveta staršev Aleš Gros